b'\n_START_ARTICLE_\nFeliks Akvitanski\n_START_PARAGRAPH_\nFeliks Akvitanski je bil v 660. letih patricij v merovin\xc5\xa1kem Frankovskem kraljestvu. Njegov sede\xc5\xbe je bil v Toulouseu._NEWLINE_Po pisanju Miracula sancti Martialis lemovicensis iz 10. stoletja je bil \xc2\xbbplemi\xc4\x8d in slaven patricij iz Toulousea, ki je imel oblast nad vsemi mesti do Pirenejev in sprijenimi prebivalci Gaskonje\xc2\xab, se pravi Baski. Feliks je bil verjetno prvi vojvoda Vojvodine Akvitanije, ki se je razvila iz kraljestva Hariberta II. v desetletjih po njegovi smrti leta 632, in Dagobertovim podjarmljenjem Baskov. Feliks je kljub temu, da je bil na samem vrhu seznama delno neodvisnih vladarjev Akvitanije, izredno \xc2\xbbskrivnosten\xc2\xab in \xc2\xbbnejasen\xc2\xab._NEWLINE_Feliks je verjetno podpiral kralja Klotarja III. in njegovega majordoma Ebroina. Njegov patricijski polo\xc5\xbeaj se ujema z obdobjem, ko je bil toulou\xc5\xa1ki \xc5\xa1kof Klotarjev izbranec Erembert. Po Klotarjevi smrti leta 673 se je Erembert upokojil, kraljev naslednik, brat Hilderik II., pa je majordoma Ebroina odstavil._NEWLINE_V tistem \xc4\x8dasu je kljub temu, da je bil Feliks \xc5\xa1e na oblasti, na lokalnem cerkvenem zboru v Bordeauxu predsedoval nek Lup, ki ga Miracula imenuje\xc2\xa0\xc2\xbbpri\xc5\xa1lek\xc2\xab. Dejstvo, da je cerkveni zbor potekal pod Hilderikom II., ka\xc5\xbee na frankovsko suverenost nad Akvitanijo in Gaskonjo, ki se je po njegovi smrti leta 675 kon\xc4\x8dala. Na Lupa se pogosto gleda kot na Feliksovega varovanca, kateremu je kasneje pripadla Gaskonja, po Feliksovi smrti pa cela Akvitanija. Lup je bil po drugi strani Ebroinov nasprotnik in morda Feliksov sovra\xc5\xbenik, ki je uzurpiral oblast v Gaskonji. Lup je vladal samo v ju\xc5\xbeni Akvitaniji in posku\xc5\xa1al svojo oblast raz\xc5\xa1iriti tudi na severno Akvitanijo, vendar je medtem umrl.'